Ettepanek: NÕUKOGU OTSUS milles käsitletakse Euroopa Liidu nimel ettepaneku esitamist täiendavate kemikaalide kandmiseks püsivate orgaaniliste saasteainete Stockholmi konventsiooni A lisasse /* COM/2013/0131 final - 2013/0073 (NLE) */





SELETUSKIRI 1. ETTEPANEKU TAUST Püsivate orgaaniliste saasteainete Stockholmi konventsioon (edaspidi „konventsioon”), mis on heaks kiidetud nõukogu otsusega 2006/507/EÜ,[1] jõustus 17. mail 2004. Konventsiooni eesmärk on kaitsta inimeste tervist ja keskkonda püsivate orgaaniliste saasteainete eest. Konventsiooniga nähakse ette ettevaatuse printsiibil põhinev raamistik praegu 22 prioriteetse püsiva orgaanilise saasteaine tootmise, kasutamise, importimise ja eksportimise lõpetamiseks, nende ohutuks käitlemiseks ja kõrvaldamiseks ning teatud püsivate orgaaniliste saasteainete juhusliku heite lõpetamiseks või vähendamiseks. Määrusega (EÜ) nr 850/2004, mis käsitleb püsivaid orgaanilisi saasteaineid,[2] on Euroopa Liidu õiguses rakendatud kohustused, mis on sätestatud konventsioonis ning piiriülese õhusaaste kauglevi 1979. aasta konventsiooni juurde kuuluvas püsivaid orgaanilisi saasteaineid käsitlevas protokollis (edaspidi „protokoll”), mis on heaks kiidetud nõukogu otsusega 259/2004/EÜ[3]. Konventsiooni artikli 8 lõikes 1 on sätestatud, et konventsiooniosaline võib esitada sekretariaadile ettepaneku kemikaali kandmiseks konventsiooni A, B või C lisasse; seejärel vaatab ettepaneku artikli 8 lõigete 3 ja 4 kohaselt üle püsivate orgaaniliste saasteainete hindamise komitee. Ettepanek peab sisaldama D lisas ettenähtud teavet. Lisade muudatuste vastuvõtmise menetlus on ette nähtud konventsiooni artikliga 22. Olemasoleva teadusliku teabe ja läbivaatamisaruannete ning konventsiooni D lisas sätestatud sõeluuringu kriteeriumide kohaselt on dikofoolil püsiva orgaanilise saasteaine omadused. Dikofooli ei ole kantud[4] toimeainena 15. juuli 1991. aasta direktiivi 91/414/EMÜ (mis käsitleb taimekaitsevahendite turuleviimist)[5] I lisasse. Samuti ei ole dikofooli kantud[6] Euroopa Parlamendi ja nõukogu 16. veebruari 1998. aasta direktiivi 98/8/EÜ (mis käsitleb biotsiidide turuleviimist)[7] I või IA lisasse. Aine turuleviimine ja kasutamine on seega Euroopa Liidus juba lõpetatud või on seda märkimisväärselt vähendatud. Lähtudes Madalmaade koostatud dikofooli riskiprofiilist ja kokkuvõtvast aruandest,[8] nimetas EL 2008. aastal dikofooli protokolli kohaseks püsivaks orgaaniliseks saasteaineks. Lisaks on dikofool püsivate orgaaniliste saasteainete hindamise komitee hinnangu kohaselt endosulfaani võimalik alternatiiv. Kõnealusest hinnangust lähtudes on püsivate orgaaniliste saasteainete hindamise komitee seisukohal, et dikofool vastab konventsiooni D lisa kriteeriumidele ja seega võib dikofooli käsitada püsiva orgaanilise saasteainena. Ei saa välistada, et muudes riikides dikofooli endiselt toodetakse, kasutatakse või et seal esineb selle aine olulist juhuslikku heidet. Kuna nimetatud kemikaal võib keskkonnas levida kaugele, ei ole riigi ega Euroopa Liidu tasandil võetavad meetmed keskkonna ja inimeste tervise kaitse kõrge taseme tagamiseks piisavad ning seetõttu on vaja võtta ulatuslikumad rahvusvahelised meetmed. Pidades silmas püsivate orgaaniliste saasteainete hindamise komitee järgmist istungit 2013. aasta oktoobris, peaks komisjon esitama Stockholmi konventsiooni sekretariaadile ELi nimel ettepaneku dikofooli kandmiseks A lisasse. See on ELi nimel võetav seisukoht Euroopa Liidu toimimise lepingu artikli 218 lõike 9 tähenduses. 2013/0073 (NLE) Ettepanek: NÕUKOGU OTSUS milles käsitletakse Euroopa Liidu nimel ettepaneku esitamist täiendavate kemikaalide kandmiseks püsivate orgaaniliste saasteainete Stockholmi konventsiooni A lisasse EUROOPA LIIDU NÕUKOGU, võttes arvesse Euroopa Liidu toimimise lepingut, eelkõige selle artikli 191 lõiget 1 koostoimes artikli 218 lõikega 9, võttes arvesse Euroopa Komisjoni ettepanekut, ning arvestades järgmist: (1) EL ratifitseeris püsivate orgaaniliste saasteainete Stockholmi konventsiooni (edaspidi „konventsioon”) 16. novembril 2004 nõukogu 14. oktoobri 2004. aasta otsusega 2006/507/EÜ, mis käsitleb püsivate orgaaniliste saasteainete Stockholmi konventsiooni sõlmimist Euroopa Ühenduse nimel[9]. (2) Konventsiooniosalisena võib EL esitada ettepanekuid konventsiooni lisade muutmiseks. Konventsiooni A lisas on loetletud püsivad orgaanilised saasteained, mis tuleb kasutusest kõrvaldada. (3) Olemasoleva teadusliku teabe ja läbivaatamisaruannete ning konventsiooni D lisas sätestatud sõeluuringu kriteeriumide kohaselt on dikofoolil püsiva orgaanilise saasteaine omadused. (4) EL nimetas dikofooli võimalikuks püsivaks orgaaniliseks saasteaineks kooskõlas 1979. aasta piiriülese õhusaaste kauglevi konventsiooni protokolliga püsivate orgaaniliste saasteainete kohta. Lisaks koostas püsivate orgaaniliste saasteainete hindamise komitee endosulfaani alternatiivide tuvastamise raames dikofooli esialgse hinnangu, mille kohaselt dikofool vastab konventsiooni D lisas sätestatud kriteeriumidele. (5) Dikofooli turuleviimine ja kasutamine on ELis juba lõpetatud. Ei saa välistada, et kolmandates riikides ainet endiselt toodetakse, kasutatakse või et seal esineb selle aine olulist juhuslikku heidet. (6) Kuna dikofool võib keskkonnas levida kaugele, ei ole riigi ega Euroopa Liidu tasandil võetavad meetmed keskkonna ja inimeste tervise kaitse kõrge taseme tagamiseks piisavad ning seetõttu on vaja võtta ulatuslikumad rahvusvahelised meetmed. (7) EL peaks seega esitama konventsiooni sekretariaadile ettepaneku dikofooli kandmiseks konventsiooni A lisa loetelusse, ON VASTU VÕTNUD KÄESOLEVA OTSUSE: Artikkel 1 1. EL esitab ettepaneku dikofooli (CASi number 115-32-2) kandmiseks püsivate orgaaniliste saasteainete Stockholmi konventsiooni (edaspidi „konventsioon”) A lisasse. 2. Komisjon saadab selle ettepaneku koos kogu konventsiooni D lisas nõutava teabega ELi nimel konventsiooni sekretariaadile. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] ELT L 209, 31.7.2006, lk 1. [2] ELT L 158, 30.4.2004, lk 7. [3] ELT L 81, 19.3.2004, lk 35. [4] Komisjoni otsus (2008/764/EÜ), 30. september 2008, dikofooli nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (ELT L 262, 1.10.2008, lk 40). [5] EÜT L 230, 19.8.1991, lk 1. [6] Komisjoni määrus (EÜ) nr 1451/2007, 4. detsember 2007, Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta (ELT L 325, 11.12.2007, lk 3). [7] EÜT L 123, 24.4.1998, lk 1. [8] Kättesaadav aadressil: http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf. [9] ELT L 209, 31.7.2006, lk 1.